ฝนเอ๋ย ฝนมา สงสัยช่วงนี้จะเข้าสู่ฤดูฝนกันจริงๆ ซะแล้ว เมื่อฝนตกอากาศจะเย็น เป็นใจให้หาอะไรอุ่นๆ อร่อยๆ กินกัน เชียงใหม่เป็นเมืองที่เรียกได้ว่าอาหารบุฟเฟ่ต์พวกหมูกระทะ หรือหมูจุ่มเกลื่อนเมืองมาก แทบได้ว่าเป็นอันดับต้นๆ ของประเทศ อย่างวันนี้ฝนตกถนนเฉอะแฉะ อากาศเป็นใจทำให้น้าอ้วนต้องหาเรื่องรีวิวร้านหมูจุ่มสักร้าน เพื่อเติมความอิ่มอร่อยและความอบอุ่นให้แก่ร่างกาย มีร้านหนึ่งที่อยากแนะนำให้รู้จัก เป็นร้านหมูจุ่มอีกร้านหนึ่งที่คิดว่าราคาประหยัดและทำให้อิ่มอร่อยได้ไม่ยาก กับร้าน จูฮัง หมูจุ่ม

ถนนสันติสุข น้อยคนจะรู้จัก แต่ถนนเส้นนี้ก็มีร้านอาหารอร่อยๆ หลายร้านตั้งอยู่นะ อย่างร้าน Caffe B{e}arista ก็ตั้งอยู่ถนนเส้นนี้เหมือนกัน สำหรับทางมาที่นี่ก็สามารถมาได้ 2 ทางก็คือฝั่งถนนซุปเปอร์ไฮเวย์ ให้เลี้ยวเข้าซอยข้างโรงแรม Chiang Mai Grand View เข้ามาประมาณ 100 เมตร จะมีซอยให้เลี้ยวขวา และเลี้ยวซ้ายอีกครั้งหนึ่ง เมื่อผ่าน 2 เลี้ยวแล้วจากจุดนี้อีกประมาณ 200 เมตร ให้สังเกต 7-Eleven ซ้ายมือครับ เพราะร้านนี้เขาจะอยู่ตรงข้าม 7-Eleven เลย

หรือใครมาจากทางสันติธรรม ก็ให้เข้าซอยเข้าบริษัทนิยมพานิชย์สาขาสันติธรรม ขับมาประมาณ 500 เมตร ร้านจะอยู่ซ้ายมือ ตรงข้าม 7-Eleven นั่นเองครับ

ดีอย่างหนึ่งของร้านนี้คือที่จอดรถกว้างดีครับ จอดรถยนต์ได้หลายคันส่วนมอเตอร์ไซค์ก็จอดหน้าร้านได้ ที่ร้านจะมีทั้งโซนด้านในและด้านนอก น้าอ้วนว่าถ้าวันนี้ฝนไม่ตก น้าอ้วนคงได้นั่งด้านนอกแล้วแหละรู้สึกว่าจะบรรยากาศดีกว่าด้านในนะ อิอิ

หมูจุ่มที่นี่ไม่ได้เป็นบุฟเฟ่ต์นะครับ เขาขายเป็นจานๆ ราคาเริ่มต้นที่ 19 บาท และแพงสุดอยู่ที่ 29 บาท (ถูกสุดคือไข่ไก่ 7 บาท) นอกจากนั้นยังมีเครื่องดื่มทั้งน้ำอัดลม และเบียร์วุ้นบริการด้วย จะบอกให้ว่าเบียร์วุ้นที่นี่ราคาถูกมาก อย่างลีโอ 3 ขวด 189 บาทเท่านั้นเอง

อาหารที่นี่ก็ถือว่าค่อนข้างหลากหลายนะครับ เลือกสั่งกันได้ตามใจชอบ วันนี้ที่นี่รีวิวคือส่วนหนึ่งเท่านั้นเองยังมีรายการอาหารอีกเยอะอยู่ที่รอให้ทุกท่านได้ไปลองชิมกัน จุดเด่นของที่นี่คงหนีไม่พ้นเรื่องกระทะ หลายๆ ร้านอาจจะเป็นหม้อต้มธรรมดา หรือคงคอนเซ็ปหมูจุ่มโดยการใช้หม้อดินเผา แต่ที่นี่ทำเก๋ให้หม้อทองเหลือง สีสันแวววับจับตา ๕๕๕ เป็นภาชนะให้เราได้ทานกัน น้าอ้วนถามมาแล้วว่าหม้อทองเหลืองนี่เวลาเอาเนื้อต่างๆ ไปจุ่มมันจะทำให้เนื้อนุ่มและอร่อยขึ้น อีกทั้งยังร้อนไวทำให้ลูกค้าหลายๆ คนชอบหม้อแบบนี้กันเป็นอย่างมาก
